b"\n_START_ARTICLE_\nHiinlased\n_START_PARAGRAPH_\nHiinlased (endanimetusel p\xc3\xb5hinevalt ka hanid; endanimetus hiina keeles traditsiooniliselt \xe6\xbc\xa2, lihtsustatult \xe6\xb1\x89, pinyin'is h\xc3\xa0n; \xe6\xb1\x89\xe4\xba\xba v\xc3\xb5i \xe6\xbc\xa2\xe4\xba\xba h\xc3\xa0nr\xc3\xa9n) on rahvas Ida-Aasias.\n_START_SECTION_\nArv\n_START_PARAGRAPH_\nHiinlasi on umbes 1,3 miljardit (1995. aastal umbes 1,1 miljardit). Nad on maailma suurim rahvus._NEWLINE_Nad on Hiina Rahvavabariigi ja Taiwani p\xc3\xb5hirahvus. Hiina Rahvavabariigis moodustavad hiinlased umbes 91,6% rahvastikust, umbes 95% Taiwani rahvastikust ja umbes 70% Singapuri rahvastikust._NEWLINE_Aastal 1995 elas hiinlasi 20,4 miljonit Taiwanil ja 27 miljonit v\xc3\xa4ljaspool Hiinat \xe2\x80\x93 peamiselt Kagu-Aasias, kuid ka n\xc3\xa4iteks USA-s, Kanadas ja Suurbritannias._NEWLINE_Peale hiinlaste on Hiinas veel 55 ja Taiwanis 16 ametlikult tunnustatud rahvust._NEWLINE_Venemaal elas 2010. aasta rahvaloenduse andmetel 28 943 hiinlast._NEWLINE_Eestis elas 2011. aasta rahvaloenduse andmetel 104 hiinlast, neist Tallinnas 59.\n_START_SECTION_\nNimetus\n_START_PARAGRAPH_\nNimetus Han p\xc3\xa4rineb Hani j\xc3\xb5e nimest. Hani d\xc3\xbcnastia rajaja Liu Bangi v\xc3\xb5im sai alguse seda j\xc3\xb5ge \xc3\xbcmbritsevas piirkonnas. Hiinlased kujunesid v\xc3\xa4lja Hani d\xc3\xbcnastia ajal (206 eKr \xe2\x80\x93 220 pKr)._NEWLINE_Hiinlased on oma nimetusena kasutanud ka teiste d\xc3\xbcnastiate nimesid. N\xc3\xa4iteks kasutasid l\xc3\xb5unahiinlased selleks Tangi d\xc3\xbcnastia nime. Kagu-Aasia hiinlased kasutavad seda seniajani. L\xc3\xb5una-Hiina asustasid p\xc3\xb5hja poolt tulnud hiinlased alles Tangi d\xc3\xbcnastia ajal, p\xc3\xb5liselanikud t\xc3\xb5rjuti v\xc3\xa4lja v\xc3\xb5i assimileeriti.\n_START_SECTION_\nAjalugu\n_START_PARAGRAPH_\nHiinlaste etnogeneesis on v\xc3\xb5tmeroll 2. aastatuhandel eKr Huang He keskjooksul elanud rahvastikul, kes pani aluse t\xc3\xa4naseni kestvale Hiina tsivilisatsioonile. Hiinlased kujunesid v\xc3\xa4lja umbes ajavahemikus 2. sajandist eKr 2. sajandini pKr. Alates 14. sajandist on olnud sageli hiinlaste v\xc3\xa4ljar\xc3\xa4ndamist algselt asualalt._NEWLINE_Hiinas sai hiinlaste kultuur valitsevaks. T\xc3\xa4nap\xc3\xa4eval p\xc3\xbc\xc3\xbcab keskvalitsus hiinlaste rolli suurendada n\xc3\xa4iteks suunatud sisser\xc3\xa4ndega (hiinastamisega) Tiibetis ja Xinjiangis. Piirialadel on olnud \xc3\xbchtelugu proteste ja riiklikke repressioone. Teiselt poolt oli 17. sajandist kuni 20. sajandi alguseni riigis suur m\xc3\xb5ju mand\xc5\xbeudel, kes on alati olnud v\xc3\xa4ike v\xc3\xa4hemus, kuid hoidis Qingi d\xc3\xbcnastia ajal v\xc3\xb5imu enda k\xc3\xa4es.\n_START_SECTION_\nHiinlased v\xc3\xa4ljaspool Hiinat\n_START_PARAGRAPH_\nHiinlased on sajandite jooksul elama asunud paljudesse Kagu-Aasia maadesse ning moodustavad m\xc3\xb5nel maal (eriti Malaisias ja Tais (Tai hiinlased)) v\xc3\xa4ga suured v\xc3\xa4hemused. Singapuris on hiinlased koguni selges enamuses. Kambod\xc5\xbeas langes suur osa hiina v\xc3\xa4hemusest punaste khmeeride ohvriks. Ka Vietnamis on hiinlasi taga kiusatud. Indoneesias leidis p\xc3\xa4rast Suharto v\xc3\xb5imuletulekut aset veresaun, mille ohvriks langes hinnanguliselt 20 000 hiinlast."